Een na hospitaal geneem ná restaurant brandVan ver af kon gesien word hoe rook by die restaurant langs die Michelangelo-hotel uitborrel. Foto: Facebook Een mens is hospitaal toe gebring om vir rookinaseming behandel te word nadat ŉ brand in ŉ restaurant in die hart van Sandton se sakedistrik ontstaan het. Nana Radebe, woordvoerder van Johannesburgse nooddienste, sê noodwerkers is omstreeks 11:40 Woensdag na die Bukhari-restaurant in die Michelangelo Legacy Corner ontbied. Die brandweer was gou op die toneel en die brand is teen omstreeks 12:10 geblus sonder dat dit verder as die restaurant versprei het, sê sy. Die Michelangelo-hotel en omringende sakeondernemings is as voorsorgmaatreël ontruim, maar benewens die pasiënt wat hospitaal toe gebring is, is niemand beseer nie. Radebe sê gerugte dat die brand binne-in die hotel ontstaan en van daar na ander dele daarvan versprei het, is nie waar nie. Talle foto’s van die brandende gebou is op sosiale media gedeel.